《成都遨乐诗二十一首·元日登安福寺塔》
宋代·田况

岁历起新元，锦里春意早。
诘旦会朋宷，群游候驺导。
像塔倚中会，翚檐结重橑。
随俗纵危步，超若落清昊。
千里如指掌，万象可穷讨。
野阔山势回，寒馀林色老。
遨赏空闾巷，朅来喧往耄。
人物事多閒，车马拥行道。
顾此欢娱俗，良慰羁远抱。
第尤民政疏，无庸答宸造。

作者简介：（1005—1063）信都人，徙居开封，字元均。仁宗天圣间进士。再举贤良方正科。夏竦经略陕西，辟为判官，言治边十四事。历右正言、知制诰。保州之役，以知成德军督诸将攻，坑杀降卒数百人。累官枢密使，以疾罢为尚书右丞，以太子少傅致仕。卒谥宣简。有《儒林公议》。